KOMISSION LAUSUNTO Euroopan unionin toiminnasta tehdyn sopimuksen 294 artiklan 7 kohdan c alakohdan nojalla Euroopan parlamentin tarkistuksista neuvoston kantaan ehdotuksesta ehdotuksesta EUROOPAN PARLAMENTIN JA NEUVOSTON DIREKTIIVIKSI direktiivin 2001/18/EY muuttamisesta siltä osin kuin on kyse jäsenvaltioiden mahdollisuudesta rajoittaa muuntogeenisten kasvien viljelyä tai kieltää se alueellaan /* COM/2015/083 final - 2010/0208 (COD) */





2010/0208 (COD) KOMISSION LAUSUNTO Euroopan unionin toiminnasta tehdyn sopimuksen 294 artiklan 7 kohdan c alakohdan nojalla Euroopan parlamentin tarkistuksista neuvoston kantaan ehdotuksesta ehdotuksesta EUROOPAN PARLAMENTIN JA NEUVOSTON DIREKTIIVIKSI direktiivin 2001/18/EY muuttamisesta siltä osin kuin on kyse jäsenvaltioiden mahdollisuudesta rajoittaa muuntogeenisten kasvien viljelyä tai kieltää se alueellaan 1. Johdanto Euroopan unionin toiminnasta tehdyn sopimuksen (SEUT) 294 artiklan 7 kohdan c alakohdassa määrätään, että komissio antaa lausunnon Euroopan parlamentin toisessa käsittelyssä ehdottamista tarkistuksista. Komissio esittää seuraavassa lausuntonsa parlamentin ehdottamista tarkistuksista. 2. Tausta Päivä, jona ehdotus on toimitettu Euroopan parlamentille ja neuvostolle: || 14. heinäkuuta 2010 Päivä, jona Euroopan talous- ja sosiaalikomitea on antanut lausuntonsa: || 9. joulukuuta 2010 Päivä, jona Euroopan parlamentti antoi lausuntonsa ensimmäisessä käsittelyssä: || 5. heinäkuuta 2011 Päivä, jona muutettu ehdotus on toimitettu: || [*] Päivä, jona neuvosto on vahvistanut kantansa ensimmäisessä käsittelyssä**: || 23. heinäkuuta 2014 Päivä, jona Euroopan parlamentti antoi lausuntonsa toisessa käsittelyssä: || 13. tammikuuta 2015 * Komissio ei laatinut muutettua ehdotusta mutta ilmaisi näkemyksensä parlamentin tarkistuksista tiedonannossa, joka koskee Euroopan parlamentin heinäkuun 2011 istuntojaksolla hyväksymien lausuntojen ja päätöslauselmien johdosta toteutettuja toimia (Commission Communication on the action taken on opinions and resolutions adopted by Parliament at the July 2011 part-session) (asiakirja SP (2011)8072) ja joka toimitettiin Euroopan parlamentille 8. syyskuuta 2011. ** Komissio ilmaisi näkemyksensä neuvoston tarkistuksista "tiedonannossa neuvoston ensimmäisessä käsittelyssä vahvistamasta kannasta Euroopan parlamentin ja neuvoston direktiivin antamiseksi direktiivin 2001/18/EY muuttamisesta siltä osin kuin on kyse jäsenvaltioiden mahdollisuudesta rajoittaa muuntogeenisten kasvien viljelyä tai kieltää se alueellaan" (asiakirja COM (2014) 570 final), joka toimitettiin Euroopan parlamentille 10. syyskuuta 2014. 3. Ehdotuksen tarkoitus Euroopan unioni, jäljempänä ’EU’, on hyväksynyt kattavan lainsäädäntökehyksen muuntogeenisiä organismeja sisältävien tai niistä saatujen tuotteiden hyväksymistä varten. Lupamenettely kattaa muuntogeenisten organismien käytön elintarvikkeissa ja rehuissa, teollisessa valmistuksessa ja viljelyssä sekä niistä saatujen tuotteiden käytön elintarvikkeissa ja rehuissa. EU:n lupajärjestelmän avulla pyritään välttämään muuntogeenisistä organismeista ihmisten ja eläinten terveydelle ja ympäristölle aiheutuvat haitalliset vaikutukset ja samalla luomaan sisämarkkinat kyseisille tuotteille. Kahdessa säädöksessä, eli muuntogeenisten organismien levittämisestä ympäristöön annetussa direktiivissä 2001/18/EY[1] ja muuntogeenisistä elintarvikkeista ja rehuista annetussa asetuksessa (EY) N:o 1829/2003[2], säädetään muuntogeenisiin organismeihin ennen markkinoille saattamista sovellettavasta lupamenettelystä. Kummassakin vahvistetaan tieteellisesti perustellut standardit ihmisten ja eläinten terveydelle ja ympäristölle mahdollisesti aiheutuvien riskien arvioimista varten sekä merkintöjä koskevat vaatimukset. Lisäksi asetuksessa (EY) N:o 1830/2003[3] vahvistetaan muuntogeenisten organismien jäljitettävyyttä ja merkitsemistä sekä muuntogeenisistä organismeista tuotettujen elintarvikkeiden ja rehujen jäljitettävyyttä koskevat säännöt. Maaliskuussa 2009 neuvosto torjui komission ehdotukset, joiden mukaan Itävaltaa ja Unkaria olisi pyydetty kumoamaan kansalliset suojatoimenpiteensä, sillä Euroopan elintarviketurvallisuusviranomaisen mukaan niillä ei ole EU:n lainsäädännön edellyttämiä tieteellisiä perusteita. Sittemmin 13 jäsenvaltion ryhmä[4] pyysi komissiota laatimaan ehdotukset siitä, että jäsenvaltioille annettaisiin vapaus päättää muuntogeenisten kasvien viljelystä[5]. Jotta voitaisiin yhdistää tutkittuun tietoon perustuva muuntogeenisiä organismeja koskeva Euroopan unionin lupajärjestelmä ja jäsenvaltioiden vapaus päättää siitä, haluavatko ne viljellä muuntogeenisiä kasveja alueellaan, komissio hyväksyi heinäkuussa 2010 tämän asetusehdotuksen. Se muodostaa oikeusperustan, jonka nojalla jäsenvaltiot voivat rajoittaa EU:n tasolla hyväksyttyjen muuntogeenisten kasvien viljelyä tai kieltää sen koko alueellaan tai sen osalla. Kieltämiseen tai rajoittamiseen on oltava muut perusteet kuin EU:n lupajärjestelmän puitteissa arvioitavat ympäristö- ja terveysriskit. 4. Komission lausunto Euroopan parlamentin tarkistuksista toisessa käsittelyssä Euroopan parlamentti äänesti toisessa käsittelyssä konsolidoidusta tekstistä, joka sisältää erinäisiä tarkistuksia neuvoston ensimmäisessä käsittelyssä vahvistaman kannan tekstiin. Teksti on tulos neuvoston, Euroopan parlamentin ja komission välisistä neuvotteluista. Komissio hyväksyy kaikki Euroopan parlamentin tekemät tarkistukset. [1] EYVL L 106, 17.4.2001, s. 1. [2] EUVL L 268, 18.10.2003, s. 1. [3] EUVL L 268, 18.10.2003, s. 24. [4] Alankomaat, Bulgaria, Irlanti, Itävalta, Kreikka, Kypros, Latvia, Liettua, Luxemburg, Malta, Puola, Slovenia ja Unkari. [5] Asiaan liittyvät keskustelut käytiin neuvoston kokouksissa 2. maaliskuuta, 23. maaliskuuta ja 25. kesäkuuta 2009.